**MOST MI ÉPÍTETTÜNK A MÉRKŐZÉSEN NEM A 43. SZÁMÚ ÉPÍTŐK!**

Csapatunk a REAC a BLSZ első osztályában az első helyen állt az 5. forduló után. Hazai pályán fogadtuk a tavalyi ezüstérmes 43. számú Építők csapatát. Nehéz mérkőzésre számítottunk, de természetesen győzelmet vártunk. A mérkőzést a várakozásoknál is könnyebben nyertük meg 6:1 arányban. A mérkőzés kezdetekor azonnal átvettük a játék irányítását. Látnivaló, hogy ellenfeleink most már respektálnak minket és visszahúzódva gyors ellenakciókra építve próbálnak ellenünk sikert elérni. Nyugodtam mondhatjuk, hogy ezen a mérkőzésen ez nem jött be. A találkozó 16. percében Kiss Tamás baloldali beadására Kovács Dániel érkezett és kb. 6 méterről megszerezte első gólunkat. A gól után a játék képe nem változott, továbbra is támadtunk, ellenfelünk védekezett. A 37. percben újabb gólt értünk el. Kiss Tamás szögletét a kapus hibáját kihasználva Kasza Dani fejesével gólra váltottuk. A szünetben 2:0 előnnyel mentünk be az öltözőbe. A második félidő elején a 49. percben végleg eldöntöttük a mérkőzést. Kiss Tamás szögletét Lőrincz Dani a rövid sarkoknál megcsúsztatva kb. 6 méterről fejelte be a kapuba. De még nem volt vége! Az 54. percben a kaputól 19 méterre szabadrúgáshoz jutottunk, amelyet Kiss Tamás értékesített. A sorfal fölött a rövid sarokba csavarta a labdát. A mérkőzés ezen fázisában már az ellenfél ellenállása még inkább meggyengült, nyugodtan passzolgathattunk, szövögethettük akcióinkat. A 74. percben jobb oldalon Kiss Tamás kiugratta Kutai Danit, aki a felső sarokba védhetetlenül lőtt a 16-os sarkáról. És eljött a 84. perc! Gólt kaptunk! 530 perc góltalanság után egy hosszú beívelést elszámítottak védőink, amelyet az ellenfél középcsatára védhetetlenül lőtt kb. 8 méterről a felső sarokba. Evés közben jön meg az étvágy, a fölényes vezetés ellenére is csalódottak voltunk. Szurkolóink azonban a kis malőr ellenében is boldogan tudtak hazamenni, hisz a mérkőzés lezárásaként a csereként beállt fiatal játékosunk Pásztor Dávid egy kapu előtti kavarodás után megszerezte 6. gólunkat. Összességében teljesen megérdemelten nyertünk ilyen magabiztos gólaránnyal is.

A lelátóról nézve egy mondat jutott az eszembe a mérkőzés után.

„Ez jó mulatság, férfimunka volt!„

A következő fordulóban idegenben fogunk a pályára lépni a Pestszentimre otthonában. Most már talán le se kell írnom, célunk az újabb 3 pont megszerzése.

Várjuk Kedves szurkolóinkat!

HAJRÁ REAC!

Kiss István György